
Eiropas Parlamenta rezolūcija par divu Itālijas jūrnieku lietu

(2015/2512(RSP))

Eiropas Parlaments,

–
ņemot vērā Līgumu par Eiropas Savienības darbību,

–
ņemot vērā Eiropas Savienības Pamattiesību hartu,

–
ņemot vērā Eiropas Cilvēktiesību un pamatbrīvību aizsardzības konvenciju un tās papildprotokolus,

–
ņemot vērā Apvienoto Nāciju Organizācijas Jūras tiesību konvenciju,

–
ņemot vērā Vispārējo cilvēktiesību deklarāciju,

–
ņemot vērā Komisijas priekšsēdētāja vietnieces/ Savienības augstās pārstāves ārlietās un drošības politikas jautājumos Federikas Mogerīni 2014. gada 16. decembra paziņojumu,

–
ņemot vērā visus Komisijas un priekšsēdētāja vietnieces/ augstās pārstāves paziņojumus par Itālijas jūrnieku Massimiliano Latorre un Salvatore Girone lietu,

–
ņemot vērā Reglamenta 123. panta 2. punktu,

A.
tā kā 2012. gada 15. februārī teritorijā, kuru uzskata par starptautisko ūdeņu daļu, tika nogalināti divi vietējie zvejnieki un tika arestēti divi Itālijas jūras spēku virsnieki Massimiliano Latorre un Salvatore Girone, kuri dienēja uz Itālijas naftas tankkuģa Enrica Lexie; 

B.
tā kā 2014. gada 12. septembrī Indija atļāva M. Latorre atgriezties Itālijā, lai četrus mēnešus saņemtu medicīnisko aprūpi pēc tam, kad viņš cieta trieku, atrodoties apcietinājumā; tā kā 2015. gada 6. janvārī M. Latorre tika veikta sirds operācija un viņam joprojām ir nepieciešama medicīniskā aprūpe; tā kā S. Girone joprojām atrodas Indijā;

C.
tā kā Itālijas ārlietu ministrs Paolo Gentiloni ir paziņojis, ka steidzami izsauc Itālijas vēstnieku Indijā, lai apspriestos;

D.
tā kā abi jūrnieki Indijas okeānā pirātisma apkarošanas operācijas veica konkrētā teritorijā, kuru tajā notiekošās pirātu darbības dēļ uzskata par ļoti riskantu;

E.
atzīst Itālijas jūras spēku virsnieku uzticamību, ņemot vērā, ka abi vīrieši, atrodoties apcietinājumā, brīvprātīgi atgriezās Indijā pēc tam, kad bija saņēmuši atļauju doties uz Itāliju, tādējādi atkal nododot sevi Indijas iestāžu rīcībā; 

F.
tā kā ir jāatzīst, ka pirātisms rada milzīga stresa situācijas un ievērojamu spiedienu visām militārajām vienībām un aizsardzības struktūrām,

1.
atkārtoti pauž dziļas bažas par abiem Itālijas jūras spēku virsniekiem — ES pilsoņiem, kuri Indijā atrodas apcietinājumā kopš 2012. gada februāra;

2.
mudina abas valstis, ņemot vērā to, ka šajā gadījumā Itālijas naftas tankkuģa atrašanās vietas dēļ jautājums par juridisko suverenitāti ir diskutējams, vienoties par to, lai lieta tiktu iesniegta izskatīšanai pirmajā Hāgas miera konferencē izveidotajā Pastāvīgajā šķīrējtiesā, un mudina, lai pēc tam attiecīgā tiesa ārkārtīgi steidzami atrisinātu šo lietu;

3.
uzsver, ka lieta būtu jāatrisina, pilnībā ievērojot starptautiskos noteikumus, tostarp ANO Jūras tiesību konvenciju;

4.
pauž dziļas bažas par juridisko nenoteiktību, kas vērojama abu Itālijas jūrnieku lietā, kuri pēc trim gadiem joprojām ir neziņā par savu turpmāko likteni;

5.
nosoda Indijas iestāžu kavēšanos attiecībā uz abu Itālijas jūrnieku lietas izskatīšanu;

6.
uzdod priekšsēdētājam nosūtīt šo rezolūciju Komisijas priekšsēdētāja vietniecei / Savienības augstajai pārstāvei ārlietās un drošības politikas jautājumos un Indijas un Itālijas iestādēm.

